ddrg/super_eurlex huggingface dataset:
SKRIFTLIG FORESPØRGSEL E-1200/02

af Christopher Huhne (ELDR) til Kommissionen

(26. april 2002)

Om: Offentlig udbudsrunde i forbindelse med tildeling af kontrakter

Er Kommissionen af den opfattelse, at den engelske regerings tildeling af en kontrakt om levering af koppevacciner til PowderJect uden en offentlig udbudsrunde strider mod EU-lovgivningen?

Samlet svarafgivet på Kommissionens vegne af Frederik Bolkesteinpå skriftlige forespørgsler E-1199/02, E-1200/02 og E-1201/02

(6. juni 2002)

Kommissionen erfarer, at de skriftlige forespørgsler E-1200/02 og E-1201/02 vedrører de britiske myndigheders indgåelse af en aftale om levering af koppevaccine for at imødegå eventuelle terrorangreb i kølvandet på de rystende hændelser den 11. september 2001 og navnlig den efterfølgende frygt for kemiske og biologiske terrorangreb.

Kommissionen er ikke fuldt ud bekendt med alle de foranstaltninger, som de britiske myndigheder måtte have truffet ved tildelingen af aftalen. Da den ikke råder over disse oplysninger, kan den ikke med sikkerhed udtale sig om, hvorvidt aftalen er omfattet af Rådets direktiv 93/36/EØF af 14. juni 1993 om samordning af fremgangsmåderne ved offentlige indkøb(1), og hvorvidt den burde have været i offentligt udbud.

Med hensyn til skriftlig forespørgsel E-1199/02 fremgår det af oplysninger, som Kommissionen har modtaget, at de medlemsstater, som har indkøbt nødvacciner for at imødegå mulige terrortrusler efter miltbrandangrebene i USA i 2001, af sikkerhedshensyn ikke fulgte procedurerne for offentlige udbud.

Artikel 2 i ovennævnte direktiv fastsætter, at visse aftaler ikke er omfattet af bestemmelserne om offentlige udbud. Det gælder bl.a. indkøbsaftaler, der erklæres hemmelige, eller hvis gennemførelse skal ledsages af særlige sikkerhedsforanstaltninger i henhold til gældende love eller administrative forskrifter i den pågældende medlemsstat, eller når beskyttelsen af medlemsstaternes væsentlige sikkerhedsinteresser kræver det.

Som en undtagelse fra hovedreglen om, at offentlige aftaler skal indgås ved offentligt udbud, skal artikel 2 fortolkes restriktivt og fra sag til sag. Én relevant faktor kan f.eks. være, hvis der ved aftalens indgåelse er et udtalt behov for ikke at bekendtgøre aftalen eller dens art af hensyn til den offentlige sikkerhed. En anden relevant faktor i sådanne sager kan være de udtalelser, EF-Domstolen fremkom med i sin dom i sag C-273/97 af 26. oktober 1999, nemlig at medlemsstaterne råder over et vist skøn ved vedtagelsen af foranstaltninger, som de anser for nødvendige for at garantere den offentlige sikkerhed.

(1) EFT L 199 af 9.8.1993.
SKRIFTLIG FORESPØRGSEL E-1105/02

af Christopher Huhne (ELDR) til Kommissionen

(18. april 2002)

Om: Regionale BNP-tal

Vil Kommissionen i forlængelse af svaret på min skriftlige forespørgsel E-0100/02(1) oplyse, om der for visse medlemsstater foreligger regionale prisserier (dvs. oplysninger om forbrugerpriser, der er indsamlet på regionalt niveau), som gør det muligt for regionerne at vurdere BNP-tallenes reelle stigning fra én periode til en anden?

Er der i privat eller nationalt regi indsamlet oplysninger om andre serier bestående af en kurv af varer og tjenester, ved hjælp af hvilke der kan foretages en sammenligning af den regionale og nationale inflation?

(1) EFT C 160 E af 4.7.2002, s. 182.

Svar afgivet på Kommissionens vegne af Pedro Solbes Mira

(19. juni 2002)

Hermed de ønskede oplysninger:

- Tyskland: Der foreligger ikke oplysninger efter juli 2000, idet de regionale prisoplysninger, der blev indsamlet, ikke gav mulighed for at foretage sammenligninger af regionalindkomsten. Der blev dog offentliggjort forbrugerprisindeks for det tidligere DDR og det tidligere Vesttyskland.

- Spanien: Ingen oplysninger efter juli 2000, hvor der blev offentliggjort regionale forbrugerprisindeks på NUTS-3-niveau.

- Italien: Ingen oplysninger efter juli 2000, hvor de italienske statistikmyndigheder, ISTAT, offentliggjorde forbrugerprisindeks for den vigtigste by i hver af de 20 regioner. Derudover offentliggjorde omkring 80 kommuner deres egne forbrugerprisindeks.

- Østrig: Der offentliggøres ikke disaggregeringer af det nationale forbrugerprisindeks på NUTS-2-niveau, men disse kan bestilles (mod gebyr). Der er ikke oplysninger om andre regionale prisindeks.

- Portugal: Ingen oplysninger efter juli 2000, hvor der blev offentliggjort regionale forbrugerprisindeks på NUTS-2-niveau.

- Finland: Der offentliggøres regionale forbrugerprisindeks på NUTS-2-niveau, men de anses ikke for at være egnede til at udarbejde skøn over det regionale bruttonationalprodukt i faste priser. Der udarbejdes ikke andre relevante regionale prisindeks.

Belgien, Danmark, Grækenland, Frankrig, Irland, Luxembourg, Nederlandene, Sverige og Det Forenede Kongerige offentliggør ikke regionale forbrugerprisindeks, og så vidt det kan konstateres, udarbejdes der heller ikke andre relevante indeks i disse lande.
SKRIFTLIG FORESPØRGSEL E-0511/02

af Carlos Carnero González (PSE) til Rådet

(27. februar 2002)

Om: Opfølgning af spørgsmålet om postpoliosyndromet, som behandledes på samlingen i Rådet (sundhed) den 15. november 2001

Den 15. november 2001 kom Rådet (sundhed) på forslag af formandskabet ind på spørgsmålet om postpoliosyndromet og hvilke foranstaltninger der kunne træffes for at finde en tilfredsstillende løsning på problemerne i forbindelse hermed og forbedre situationen for de mennesker, der lider heraf.

Hvilke foranstaltninger har Rådet siden ovennævnte dato truffet i denne forbindelse? Hvordan har medlemsstaterne reageret? Hvilke forslag vil formandskabet forelægge for at opfylde de påtrængende behov hos de tusindvis af EU-borgere, der lider af dette syndrom?

Samlet svarpå skriftlige forespørgsler E-0511/02 og E-0768/02

(26. juni 2002)

Den 15. november 2001 henledte det belgiske formandskab Rådets opmærksomhed på, at postpoliosyndromet er et vigtigt og følsomt folkesundhedsanliggende, og at der er behov for at træffe relevante foranstaltninger, så der kan findes en tilfredsstillende løsning på problemet. En orienterende note fra formandskabet til Rådet, som formandskabet baserede sit indlæg under rådsmødet på, indeholder mere detaljerede oplysninger. Det drejer sig om et rådsdokument, der er offentligt tilgængeligt på Rådets websted.

Det ærede parlamentsmedlems opmærksomhed henledes på, at sundhedsvæsenet og ydelserne under dette hører under medlemsstaterne ansvarsområde, og at Rådet derfor ikke har kompetence til at udtale sig om foranstaltninger, som de enkelte medlemsstaters træffer på dette område.
SKRIFTLIG FORESPØRGSEL E-0818/02

af Camilo Nogueira Román (Verts/ALE) til Rådet

(27. marts 2002)

Om: Demografisk tilbagegang og arbejdsløshed i Galicia

I alle de forskellige beretninger om beskæftigelse og regionaludvikling påpeges det, at der i EU er en direkte forbindelse mellem arbejdsløshed og et lavt indkomstniveau pr. indbygger, idet regioner med den laveste arbejdsløshed 2,7 % i gennemsnit grundlæggende findes i rige områder, medens regioner, der er mest berørt af arbejdsløshed 21,9 % i gennemsnit befinder sig i de mindst udviklede lande. De seneste oplysninger om beskæftigelsessituationen i Spanien indikerer, at der i februar var en arbejdsløshed på 12,88 % i Galicia, som i dag er præget af demografisk tilbagegang, men der er ikke nogen tegn på forandringer med hensyn til den beskæftigede del af befolkningen, som eventuelt ville kunne resultere i en positiv ændring på kort eller mellemlang sigt.

Hvilke af de foranstaltninger, Rådet har truffet som led i den proces, der indledtes i Lissabon og fortsattes i Barcelona, med henblik på bæredygtig udvikling, reduktion af fattigdom, opnåelse af bedre social samhørighed, fuld beskæftigelse, navnlig blandt kvinder, og fremme af arbejdets kvalitet, vil kunne anvendes til en positiv og gennemgribende ændring af situationen med hensyn til den beskæftigede del af befolkningen og beskæftigelsen generelt i en region som Galicia, som hermed vil kunne overvinde sin relative tilbageståenhed?

Svar

(27. juni 2002)

Rådet henviser det ærede parlamentsmedlem til sit svar på skriftlig forespørgsel E-0589/02 fra Elisa Damião vedrørende Lissabon-strategien, da spørgsmålet om Galicia skal behandles efter de retningslinjer, der er beskrevet i dette svar.
SKRIFTLIG FORESPØRGSEL E-0358/02

af Michl Ebner (PPE-DE) til Rådet

(22. februar 2002)

Om: Indførelse af en frivillig solidaritetstjeneste i Europa

I de fleste af EU's medlemsstater er værnepligten i dag afskaffet. Det ville derfor være fornuftigt at overveje indførelsen af en solidaritetstjeneste for mænd og kvinder over 18 år, der bl.a. garanterer en grunduddannelse i førstehjælp, socialarbejde, økologiske tjenester og omgang med våben, også for at kunne vurdere deres farlighed. Denne obligatoriske uddannelse kunne vare to til tre måneder og gennemgås i hvert af EU-landene, idet mænd som kvinder allerede i dette tidsrum bør kunne indsættes i nødsituationer.

Kan Rådet oplyse, om det anser en sådan overvejelse for gennemførligt og nyttigt, og om det påtænker at indlede en politik på dette område?

Svar

(26. juni 2002)

Rådet skal herved meddele det ærede parlamentsmedlem, at indførelsen af den i forespørgslen efterlyste solidaritetstjeneste ikke henhører under Rådets kompetenceområde.
SKRIFTLIG FORESPØRGSEL E-0751/02 af Caroline Lucas (Verts/ALE) til Rådet. Private finansieringsinitiativer i Det Forenede Kongerige.



EF-Tidende nr. 229 E af 26/09/2002 s. 0132 - 0132



SKRIFTLIG FORESPØRGSEL E-0751/02 af Caroline Lucas (Verts/ALE) til Rådet (19. marts 2002) Om: Private finansieringsinitiativer i Det Forenede Kongerige Har Rådet kendskab til holdningen til offentlige tjenesteydelser i Det Forenede Kongerige, og anser Rådet den for at være i overensstemmelse med de gældende retsforskrifter om offentlige indkøb? Mener Rådet, at den pågældende praksis er i overensstemmelse med Kommissionens forslag til et nyt direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter(1), særlig artikel 1, stk. 7, og 32? Hvorledes ville Rådet vurdere følgerne af, at direktivet ændres i overensstemmelse med de ændringsforslag, der er vedtaget i Europa-Parlamentet, særlig ændringsforslag 24? (1) KOM(2000) 275 EFT C 29 E af 30.1.2001, s. 11. Svar (26. juni 2002) Rådet udtaler sig normalt ikke om en tekst under forløbet af den lovgivningsprocedure, der skal føre til vedtagelse af den pågældende tekst. Det opfordrer det ærede parlamentsmedlem til at rette spørgsmålet til Kommissionen for så vidt angår overensstemmelsen mellem de omhandlede fremgangsmåder og forslaget til nyt direktiv.
SKRIFTLIG FORESPØRGSEL E-0817/02

af Camilo Nogueira Román (Verts/ALE) til Rådet

(27. marts 2002)

Om: Paralleløkonomi i Spanien

I henhold til Komissionens rapporter om paralleløkonomi i EU udgør denne form for økonomi 23 % af det samlede BNP i Spanien, som i den henseende kun overgås af Italien.

Hvilke foranstaltninger vil Kommissionen træffe for at bringe denne alvorlige situation til ophør, og hvilke foranstaltninger skal gennemføres af Spanien i lyset af Kommissionens analyser?

Svar

(27. juni 2002)

Rådet opfordrer det ærede parlamentsmedlem til at henvende sig direkte til de myndigheder, der er kompetente på området.
SKRIFTLIG FORESPØRGSEL E-0860/02

af Camilo Nogueira Román (Verts/ALE) til Rådet

(3. april 2002)

Om: Reformen af den fælles fiskeripolitik og nødvendigheden af, at der opnås politisk enighed i Rådet om fjernelse af de privilegier og den forskelsbehandling, der i dag kendetegner den fælles fiskeripolitik

Hvilke initiativer har det spanske EU-formandskab taget med henblik på en ny politisk aftale om, at der i forbindelse med reformen af den fælles fiskeripolitik skal træffes foranstaltninger til fjernelse af de privilegier og den forskelsbehandling, der kendetegner denne politik, herunder navnlig ophævelse af det uretfærdige princip om relativ stabilitet?

Hvilke initiativer har den spanske landbrugs- og fiskeriminister, Miguel Arias Cañete, taget siden hans fremmøde i Europa-Parlamentets Fiskeriudvalg?

Svar

(27. juni 2002)

Rådet henviser det ærede parlamentsmedlem til det svar, Rådet allerede har givet på forespørgsel E-0067/02 om samme emne.
SKRIFTLIG FORESPØRGSEL E-1243/02

af Luciano Caveri (ELDR) til Kommissionen

(30. april 2002)

Om: Oplysningskampagner om risikoen ved at indtage honning

I USA og andre lande gennemføres der oplysningskampagner om risikoen for nyfødte ved at indtage selv meget begrænsede mængder honning på grund af botulinum-bakterien.

Forespørgeren mener, at en korrekt information af forbrugerne kan forhindre, at der spredes ubegrundede oplysninger om faren ved honning, da omstændighederne kun berører meget begrænsede tilfælde med en meget lav risikomargen.

Hvorledes er Kommissionens holdning hertil?

Svar afgivet på Kommissionens vegne af David Byrne

(7. juni 2002)

Kommissionen er blevet informeret om de nationale bestemmelser, der er truffet i visse tredjelande, og som planlægges i visse medlemsstater med henblik på at forebygge risiko for botulisme hos småbørn i forbindelse med indtagelse af honning.

Kommissionen deler det ærede medlems ønske om at beskytte forbrugerne, herunder især de mest udsatte, som f.eks. småbørn. Den har derfor anmodet Den Videnskabelige Komité for Veterinærforanstaltninger med henblik på Folkesundheden om at vurdere denne risiko og enhver anden relevant mikrobiologisk risiko i forbindelse med honning. Kommissionen vil støtte sig til komitéens udtalelse, så snart den foreligger, således at den kan foreslå de mest hensigtsmæssige foranstaltninger under hensyntagen til situationen, som f.eks. forbrugeroplysning gennem en passende mærkning af produktet.

I øvrigt modtager Kommissionen dagligt i forbindelse med sine opgaver vedrørende overvågning af sundhedsrisici i forbindelse med levnedsmidler forskellige former for oplysninger, bl.a. gennem systemet til hurtig varsling. Når skadelige virkninger indberettes, kan Kommissionen således træffe øjeblikkelige, midlertidige foranstaltninger til forvaltning af risikoen for at sikre eller opretholde det høje niveau for beskyttelse af folkesundheden, som Fællesskabet har valgt.
SKRIFTLIG FORESPØRGSEL E-1283/02

af Gabriele Stauner (PPE-DE) til Kommissionen

(8. maj 2002)

Om: Kontrakter udbudt af Eurostat

1. Kan Kommissionen give en liste over samtlige kontraktpartnere, som Eurostat i årene 2000, 2001 og 2002 har indgået kontrakter om tjenesteydelser med?

2. Kan Kommissionen for årene 2000 og 2001 angive, hvor meget der blev betalt til de respektive partnere?

3. Kan Kommissionen give oplysning om de tilfælde, hvor tjenestemænd eller tidligere tjenestemænd i Eurostat direkte eller indirekte (f.eks. gennem interesser i de respektive firmaer) optræder som ordremodtager for Eurostat?

Svar afgivet på Kommissionens vegne af Pedro Solbes Mira

(21. juni 2002)

Listen over kontraktpartnere, som Eurostat i årene 2000, 2001 og 2002 har indgået kontrakter om tjenesteydelser med, sendes direkte til det ærede medlem og til Parlamentets sekretariat.

2. Det ærede medlem og Parlamentets sekretariat får også direkte tilsendt oplysninger om de beløb, der er betalt til de enkelte kontraktpartnere i 2000 og 2001.

3. Der er ikke blevet indgået kontrakter med tjenestemænd, der for øjeblikket arbejder i Eurostat. Der er derimod indgået to kontrakter med to pensionerede Eurostat-tjenestemænd om at skrive en historisk fremstilling i anledning af Eurostats 50-års jubilæum. De pågældende skal ikke have betaling herfor, men kun have godtgjort forskellige omkostninger mod fremlæggelse af bilag. Eurostat fører ikke register over nuværende eller tidligere tjenestemænds kapitalinteresser.
SKRIFTLIG FORESPØRGSEL E-1121/02

af Johannes Swoboda (PSE) til Kommissionen

(18. april 2002)

Om: EU-ordninger til fordel for kollegier

På hvilken måde fremmer Den Europæiske Union opførelse og renovering af kollegier? Findes der f.eks. særlige ordninger for kollegiepladser beregnet til studerende, der benytter sig af EU's udvekslingsprogrammer (f.eks. Erasmus)?

Svar afgivet på Kommissionens vegne af Viviane Reding

(30. maj 2002)

Opførelse og renovering af kollegier som led i bygge- og vedligeholdelsesprogrammer for videregående uddannelsesinstitutioner hører ikke under Kommissionens kompetence, men under de højere læreanstalters og/eller de nationale myndigheders kompetence.

Eventuelle tilskud fra Kommissionen ville blive ydet som støtte fra strukturfondene. Medlemsstaterne har i overensstemmelse med nærhedsprincippet og i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) ansvaret for såvel valget af projekter som deres gennemførelse.

Ordningerne for indkvartering af universitetsstuderende, der benytter sig af et af de fællesskabsfinansierede udvekslingsprogrammer, fastlægges af universitetsmyndighederne, ikke af Kommissionen. Det er et krav, at universiteterne på forhånd har aftalt betingelserne for indkvartering, inden der kan ydes stipendier.

(1) EFT L 161 af 26.6.1999.
SKRIFTLIG FORESPØRGSEL E-0109/02 af Theresa Villiers (PPE-DE) til Rådet. Euroen og ERM II.



EF-Tidende nr. 229 E af 26/09/2002 s. 0055 - 0055



SKRIFTLIG FORESPØRGSEL E-0109/02 af Theresa Villiers (PPE-DE) til Rådet (29. januar 2002) Om: Euroen og ERM II Ville en eventuel beslutning fra Det Forenede Kongerige om at deltage i euro-samarbejdet også indebære deltagelse i ERM II? I hvor lang tid ville det i så fald være nødvendigt at deltage? Svar (25. juni 2002) Rådet henviser det ærede parlamentsmedlem til besvarelsen af forespørgsel 3180/00, som hun stillede i 2000, og som omhandler samme emne.
SKRIFTLIG FORESPØRGSEL E-0418/02

af Jonas Sjöstedt (GUE/NGL) til Kommissionen

(21. februar 2002)

Om: Restitutioner til eksport af dyr til tredjelande

Hvor meget udbetalte Kommissionen sammenlagt i restitutioner til eksport af levende dyr til tredjelande i 2001?

Samlet svarafgivet på Kommissionens vegne af Franz Fischlerpå skriftlige forespørgsler E-0418/02 og E-0420/02

(4. april 2002)

De samlede eksportrestitutioner for levende dyr i 2001 androg 44,4 mio. EUR(1). I de seneste år er støtten for kvæg til slagtning faldet betydeligt fra 60,50 EUR/100 kg (i 1999) til 41,00 EUR/100 kg ( 32 %). Eksportrestitutionerne for avlskvæg er faldet fra 63,00 EUR/100 kg til 53,00 EUR/100 kg ( 16 %).

Med hensyn til at nedbringe eksporten af levende dyr henviser Kommissionen det ærede medlem til skriftlig spørgsmål P-0480/02 fra Proinsias de Rossa(2). (Det skal bemærkes, at rapporten fra Den Videnskabelige Komite for Dyrs Sundhed og Trivsel om dyrs velfærd under transport blev vedtaget den 11. marts 2002.)

(1) Baseret på licenser, der blev anmodet om for GATT-året 2000/2001.

(2) EFT C 160 E af 4.7.2002, s. 220.
SKRIFTLIG FORESPØRGSEL E-0264/02

af Camilo Nogueira Román (Verts/ALE) til Rådet

(8. februar 2002)

Om: Drab, tortur og forsvindinger i Tjetjenien

Civile menneskerettighedsorganisationer og foreninger af mødre til russiske soldater fordømmer fortsat forekomsten af drab, tortur og forsvindinger i Tjetjenien under en intensiveret kampagne gennemført af den russiske hær, der er efter den 11. september synes at have tilladelse til at tilintetgøre den tjetjenske uafhængighedsbevægelse gennem angreb på civilbefolkningen og krænkelse af menneskerettighederne.

Hvad er Rådets holdning til denne adfærd fra en stat, der som den russiske anser sig at stå på venskabelig fod med EU's stater?

Svar

(21. maj 2002)

EU har noteret sig det meget alvorlige indhold af rapporterne fra OSCE's assistancegruppe, Europarådets Parlamentariske Forsamling samt ngo'erne Memorial og Læger uden Grænser. På grundlag af disse og andre rapporter har EU rejst spørgsmålet om Tjetjeniens situation på alle de seneste politiske dialogmøder med Rusland og vil fortsat rejse dette spørgsmål. Dette burde ikke komme som nogen overraskelse, eftersom EU gang på gang har protesteret klart og utvetydigt mod enhver krænkelse af menneskerettighederne samt imod de forhold, civilbefolkningen, de internt fordrevne og flygtningene lever under i Tjetjenien. EU har konsekvent indtaget et principielt standpunkt og gjort det klart for Rusland, at så længe uroen i Tjetjenien består, vil EU presse hårdt på for at få gennemført ændringer i Tjetjenien.

Der skal ikke herske tvivl om, at EU fordømmer alle terrorhandlinger på det kraftigste. Det har altid været EU's princip, at bekæmpelse af terrorisme og ekstremisme må overholde de regler, der gælder i et retssamfund, og ubetinget respektere menneskerettighederne. Vilkårlig magtudøvelse kan sætte kræfter i gang, som det vil tage mange år at dæmpe.

Rådet tror, at der er en stigende erkendelse af dette i Rusland. Der er taget enkelte skridt i den rigtige retning, om end tøvende og lovlig sent. EU har med tilfredshed noteret sig præsident Putins udtalelser om, at medlemmer af de russiske væbnede styrker, der gør sig skyldige i krænkelser af menneskerettighederne, vil blive retsforfulgt og dømt. EU forventer, at de russiske myndigheder vil leve op til dette og hindre enhver krænkelse af menneskerettighederne i fremtiden.

EU er overbevist om, at den tjetjenske konflikt i sidste instans kun kan løses politisk. Det er derfor Rådets faste og velovervejede overbevisning, at en helhjertet indsats fra EU's side er det bedste middel til at forbedre forholdene i Republikken Tjetjenien i Den Russiske Føderation. Det er netop på grund af EU's strategiske partnerskab med Rusland, at det er muligt at føre indgående og åbenhjertige drøftelser om disse spørgsmål.

En trojka af EU-missionschefer ventes at aflægge besøg i Moskva i de kommende måneder. Herved vil EU få gode muligheder for at danne sig sit eget indtryk af situationen.
SKRIFTLIG FORESPØRGSEL E-0736/02

af Fernando Fernández Martín (PPE-DE) til Kommissionen

(15. marts 2002)

Om: Comorerne

Kan Kommissionen give en oversigt over de projekter vedrørende Comorerne, der er godkendt til finansiering over Den Europæiske Unions budget i 2000?

Kan Kommissionen oplyse det samlede beløb for den bistand, der er ydet i alt i 2000 til dette land?

Samlet svarafgivet på Kommissionens vegne af Nielsonpå skriftlige forespørgsler E-0732/02, E-0733/02, E-0734/02, E-0735/02, E-0736/02,E-0737/02, E-0738/02, E-0739/02, E-0740/02 og E-0741/02

(13. maj 2002)

De ønskede oplysninger sendes direkte til det ærede medlem og Parlamentets generalsekretariat.